**Afsluttende rapport**

**Børne og undervisningsministeriets udlodningsmidler til undervisningen 2020**

Ordblind hver dag, alle fag, hele tiden – også i sprogfagene og i de naturvidenskabelige fag

**Kort om projektet**

Det ses lokalt og nationalt, at ordblinde ikke klarer sig så godt som andre elever. Det ses ikke bare i dansk men også i fag som matematik og naturfagene, hvor de får lavere karakterer end deres klassekammerater og ikke kommer i mål med uddannelse. Ordblinde med svag social baggrund er dobbelt udfordrede.

Viborg kommune har i dette projekt ”Ordblind hver dag, alle fag, hele tiden – også i sprogfagene og i de naturvidenskabelige fag været på udkig efter de blinde pletter for at få ordblindevenlig undervisning til at være en del af alle læreres undervisning. Vi har ønsket at flytte fokus udelukkende fra elevers brug af Læse-skriveteknologi(LST) som en færdighed frem til en bredere forståelse, hvor det er den didaktiske ramme og den didaktiske brug af LST, der kan sikre lige deltagelsesmulighed ind i undervisningen.

Der har således været fokus på udvikling af bæredygtig viden og forståelse for ordblinde elevers kompetencer og udfordringer i naturvidenskabelige fag og i sprogfagene. Det er sket bl.a. gennem et dobbelt læringsperspektiv, hvor en faglærer- og en ordblindevejleder samarbejder tæt om eksemplarisk undervisning. Målet er, at faglærerne planlægger og gennemfører ordblindevenlig undervisning og tager dette ansvar på sig. De ordblinde elever er løbende inddraget i udviklingen.

*Beskrivelse af projektets hovedresultater*

Praksisnær vejledning inspireret af Co teaching:

I projektet er der arbejdet målrettet på at gøre praktiske erfaringer med ordblindevenlig undervisning gennem et tæt samarbejde mellem en faglærer og en ordblindevejleder for at motivere til et vedvarende dagligt fokus på ordblindvenlig undervisning - også i sprog-og naturfag. Det er sket i en tilgang om praksisnær vejledning inspireret af Co- Teaching, og er nærmere beskrevet i artiklen: Ordblindevejlederens praksisnære vejledning inspireret af co-teaching ( Bente Kjeldbjerg Bro Andersen, 2023)

Projektet viser, at det er energigivende og kompetenceudviklende for både faglærer og vejleder, når samarbejdet foregår helt tæt på praksis i et struktureret ligeværdigt samarbejde og en oplevelse af elementerne fra tilgangen kan overføres til andre fag.

Det var en god mulighed for at tænke andre metoder, didaktiske og pædagogiske overvejelser ind fremfor et mere snævert fokus på LST.

Projektet viser, at tiltagene ikke alene har positiv effekt på de ordblinde elevers deltagelsesmulighed, men i høj grad tilgodeser hele elevgruppens mulighed for deltagelse og læring.

Projektet viser også, at ledelsesopbakning og meget tydelige rammekontrakter er afgørende for, at samarbejdet lykkes. Ellers risikeres at gode intentioner og motivation druknes i f.eks. skematekniske udfordringer og misforståelser.

Omvendt viser projektet også, at når samarbejdet lykkes, skabes energi og udvikling hos både de voksne og eleverne. Der er flere eksempler på aha- oplevelser hos både ledere, faglærere og vejledere.

Inddragelse af de ordblinde:

De ordblindes stemme og oplevelse af udfordringerne og styrkesider er væsentlig for at lykkes med at kompensere of finde de bedste løsninger. Projektet har ønsket at fjerne fokus udelukkende fra elevers brug af LST som en færdighed frem til en bredere forståelse, hvor det er den didaktiske ramme og den didaktiske brug af LST, der kan sikre lige deltagelsesmulighed ind i undervisningen.

Ordblinde elever tilkendegiver fx, at mange fagudtryk og lange forsøgsbeskrivelser udfordrer dem i fagene.

Et af hovedresultaterne i projektet er, at simpel visuel stilladsering i forsøgsopstillingerne viser positiv læringseffekt for eleverne, der ses ved mere aktive elever og mere deltagelse. Denne erfaring kan overføres til andre fag.

De ordblinde elever tilkendegiver også, at det skriftlige arbejde i engelsk er svært, og at de føler sig udsat, når de skal sidde med deres LST. Her er der sammen med inddragelse af LST til alle elever, arbejdet med modellering og stilladsering, samt været et meget bevidst fokus på gentagelser og tempoet i undervisningen. Efter afslutningen på forløbet fremhævede en ordblind elev netop tempoet, som en afgørende faktor for, om undervisningen er ordblindevenlig. “Vær sikker på der er nok tid, så alle kan nå noget! For os ordblinde tager det længere tid!”

Der er udarbejdet en huske-liste med didaktiske greb i undervisningen til gavn for alle elever – også de ordblinde.

Vores erfaring fra projektet er også, at selvom hovedfokus har været på de ordblinde elever, så tilgodeser de didaktiske og pædagogiske greb den samlede elevgruppe.

Kort beskrivelse af erfaringer med aktiviteter gennemført i projektet:

Projektet blev i forsøgsperioden af forskellige årsager ramt af frafald af to deltagende skoler, hvorfor projektet desværre er nedskalleret.

Der har i projektet været afholdt workshops med deltagelse af interne og eksterne konsulenter. Her er der delt teoretisk viden om praksisnærvejledning inspireret af Co teaching og teoretisk viden om ordblindevenlig undervisning faciliteret af eksterne og interne konsulenter. Der har også været fokus på deling af viden på tværs af de deltagende skoler og været tid til interne drøftelser på de deltagende skoler.

Erfaringerne viser, at det er væsentligt, at ledelserne er deltagende på workshop, hvor der er tid til interne aftaler.

Der har i projektet været rammesat supervision og fokusgruppeinterview både for vejledere og faglærere, hvor det blev tydeligt, at den co-teachende tilgang opleves, at de fleste vejledte lærere som mindre ensom og som mere inddragende af den vejledtes viden og erfaring. Tilgangen kalder på vejledningspraksisser, som understøtter, at en faglærer og en ordblindevejleder i et tæt samarbejde begge får mulighed for at bringe deres forskellige viden og erfaringer i spil – og sammen skaber noget kontekstsensitivt nyt, som er udviklet, så lige præcist passer til den konkrete lærer, de konkrete, elever og det konkrete fag. ​

Kort beskrivelse af de afsluttende skolers bidrag:

Skole 1:

Undervisningsforløb ”Girls and Robot til engelskundervisningen i 5. og 6.klasse. Forløbet er berammet til 6 moduler a´2 lektioner. Der er udarbejdet bilag, lektionsplan og vejledning.

Det er udarbejdet i samarbejde mellem en faglærer i engelsk og en ordblindevejleder i form af praksisnær vejledning og Co.-teaching.

Formålet er særligt at understøtte underviserens arbejde med ordblinde elever, men erfaringen viser, at de didaktiske og pædagogiske greb i høj grad tilgodeser alle elever i en klasse med et stort fagligt spænd og elever, der er har opmærksomhedsmæssige udfordringer.

Elevinterview inden opstart viste, at de ordblinde ofte oplever, at det skriftlige arbejde er svært, hvorfor der i forløbet er sat fokus på det. Forløbet tager udgangspunkt i en multimodal tekst- en animationsfilm uden tale, da erfaringen viser, at mange elever har lettere ved at læse billeder, og derved er der skabt en fælles referenceramme og et udgangspunkt, hvor alle kan være med.

I projektet har alle elever anvendt LST. Det har skabt større forståelse for de ordblinde elever i klassen, men har også vist de ikke- ordblinde elever hvilke hjælpemidler, der er anvendelige til et givent formål og som kan være alment læringsunderstøttende.

Der er konsekvent arbejdet med stilladsering og modellering af tekster, og der har været et gennemgående fokus på tempo og gentagelser. Det er nødvendigt at der er sat tid nok af til at fordybe sig og til at følge opgaverne til dørs, for at eleverne får mulighed for at opleve et flow. Gentagelserne af forskellige aktiviteter med små variationer giver struktur og genkendelighed i undervisningen og er med til, at indholdet konsolideres.

Skole 2:

Undervisningsforløb ”ild” i fysisk og kemi i 7. og 8. årgang. Forløbet er berammet til 4 moduler a´2 lektioner. Der er udarbejdet bilag, lektionsplan og vejledning.

Det er udarbejdet i samarbejde mellem en faglærer i fysisk og en ordblindevejleder i form af praksisnær vejledning og co.-teaching.

Formålet er særligt at understøtte underviserens arbejde med ordblinde elever, men erfaringen viser, at de didaktiske og pædagogiske greb i høj grad tilgodeser alle elever i en klasse med et stort fagligt spænd.

Elevinterview inden opstart viste, at de mange fagudtryk og lange forsøgsbeskrivelser i fysik er vanskelige.

Derfor er der i projektet arbejdet med fagudtryk, visuel notatteknik for at understøtte de ordblindes visuelle hukommelse.

Der har været fokus på, at slutmålet blev forklaret i opstarten med tegninger og andre illustrationer. Der er arbejdet med gentagen stilladsering af undervisningen med klare punkter, der går igen med en lille variation af både kendt og ny teori.

Alle elever har i projektet tegnet deres forsøg i hånden, og der har været fokus på at de korrekte fagtermer er skrevet på illustrationerne. Derudover har eleverne udarbejdet vendespil med ordkendsskabskort med fagord- og termer

Øvrige produkter udviklet i projektet

Faglig artikel:

”Ordblindevejlederens praksisnære vejledning inspireret af co- teaching” af Bente Kjeldbjerg Bro Andersen, 2023

Huskeliste til didaktiske greb til ordblindevenlig undervisning

Kort beskrivelse af opfølgning, herunder spredning og forankring af projektet:

Erfaringer fra projektet er delt på de deltagende skolers fagudvalgs- og personalemøder og har givet anledning til spørgsmål og dialog om ordblindevenlig undervisning i alle fag.

Projektet er ligeledes delt i ordblinde- og læsevejledernetværk i Viborg Kommune, faglige grupper på AULA samt i faglige netværk for læsekonsulenter.

Link til produkter udviklet i projektet

Det samlede materiale er delt på KLCviborg.dk, som kan tilgås nationalt.

[Ordblindevenlig undervisning | KLC Viborg](https://klcviborg.dk/ordblindevenlig-undervisning)

Det samlede materiale er ligeledes delt på materialeplatformen

Ordblindevejlederens praksisnære vejledning inspireret af co teaching. Artikel af Bente Kjeldberg Bro Andersen

[Ordblindevejlederens praksisnære vejledning - artikel på materialeplatformen](https://materialeplatformen.dk/bookpage/133917148)

Didaktiske greb til ordblindevenlig undervisning

[Didaktiske greb til ordblindevenlig undervisning - link til materialeplatformen](https://materialeplatformen.dk/producent/materiale/create?copyOf=133917177)

Materiale til ordblindevenlige undervisning engelsk:

[ordblindevenlig undervisning engelsk - link til materialeplatformen](https://materialeplatformen.dk/producent/materiale/133917146/edit)

Materiale til ordblindevenlig undervisning fysisk

[Ordblindevenlig undervisning fysisk - link til materialeplatformen](https://materialeplatformen.dk/producent/materiale/133917147/edit)